KIRJALLINEN KYSYMYS E-2427/02 esittäjä(t): Erik Meijer (GUE/NGL) komissiolle. Kynsihomelääkkeen menekin edistäminen mainoksilla, joiden vuoksi lääkärien on määrättävä lääkettä ilman todellista tarvetta.



Virallinen lehti nro 028 E , 06/02/2003 s. 0237 - 0238



KIRJALLINEN KYSYMYS E-2427/02 esittäjä(t): Erik Meijer (GUE/NGL) komissiolle (26. elokuuta 2002) Aihe: Kynsihomelääkkeen menekin edistäminen mainoksilla, joiden vuoksi lääkärien on määrättävä lääkettä ilman todellista tarvetta 1. Onko komissio tietoinen, että lääkeyritys Novartis yrittää lisätä Lamisil-nimisen tuotteen menekkiä Alankomaissa sellaisen televisiomainoksen avulla, jolla pyritään saamaan ihmiset huolestuneeksi kynsiin ilmestyvistä valkoisista ja keltaisista läikistä ja jossa tuotemerkkiä mainitsematta ihmisiä kehotetaan pyytämään lääkäriltään kynsihomelääkettä? Tällaista lääkettä valmistaa vain tämä kyseinen yhtiö. 2. Onko komissio tietoinen, että tämän mainoskampanjan seurauksena epätavallisen suuri määrä ihmisiä ottaa yhteyttä lääkäriin ja että monissa tapauksissa ei ole todellakaan tarpeellista seurata kolmen kuukauden ajan tiukkaa lääkekuuria, jolla voi olla monia sivuvaikutuksia, kuten pelkotiloja, vatsa- ja suolistohäiriöitä, haju- ja makuaistin heikentymistä ja maksatulehduksia? 3. Pitääkö komissio hyväksyttävänä, että lääkeyhtiö hankkii itselleen lyhyessä ajassa 10 000 uutta asiakasta epäsuorasti omaa tuotetta mainostavan mainoksen avulla lääkäripalkkioiden, sairausvakuutuskorvausten ja mahdollisesti asiakkaiden terveyden kustannuksella? 4. Onko tämä yritys aloittanut samanlaisen kampanjan myös muissa EU:n jäsenvaltioissa? Miten tästä aiheutuvia ongelmia on pyritty ratkaisemaan? 5. Voidaanko lääkeyritysten kysymyksissä 1 ja 2 kuvailtua toimintaa estää EU:n tasolla? Jos näin ei ole, mitä keinoja tarvittaisiin, jotta näin voitaisiin tehdä? 6. Aikooko komissio ryhtyä toimenpiteisiin tällaisten asiakkaidenvärväyskampanjoiden estämiseksi tulevaisuudessa? 7. Jos näin ei ole, pitääkö se kiellon asettamista ainoastaan kansallisten lainsäätäjien tehtävänä? Miksi näin on? Erkki Liikasen komission puolesta antama vastaus (1. lokakuuta 2002) Yleisenä poliittisena tavoitteena ei ole maksimoida lääkkeiden kulutusta vaan taata niiden järkiperäinen käyttö. Tämä tarkoittaa, että lääkkeiden mainostaminen yleisölle voi vaikuttaa kielteisesti kansanterveyteen, jos se on liiallista ja harkitsematonta. Näistä syistä yhteisön lainsäädännössä asetetaan tiukat säännökset ihmisille tarkoitettujen lääkkeiden mainostamiselle, erityisesti ihmisille tarkoitettuja lääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/83/EY(1) VIII osastossa. Säännöksissä säädetään esimerkiksi, että lääkemainonnan on kannustettava lääkkeen järkevään käyttöön. Joidenkin lääkeluokkien, erityisesti lääkemääräystä edellyttävien lääkkeiden osalta kaikenlainen yleinen mainonta on kielletty. Lisäksi jäsenvaltiot voivat kieltää muidenkin lääkeluokkien, esimerkiksi korvattavien lääkkeiden, mainostamisen. Säännökset ovat nyt olleet voimassa kymmenisen vuotta, ja ne ovat osoittautuneet vakaaksi pohjaksi lääketeollisuuden harjoittaman mainonnan tehokkaalle valvonnalle. On kuitenkin tärkeää varmistaa, että lainsäädännöllä asetetut rajoitukset myös pannaan täytäntöön. Tämä tehtävä kuuluu kansallisten viranomaisten vastuualueeseen. Riippumatta siitä, onko asianomainen lääke saanut markkinointiluvan jäsenvaltiolta vai komissiolta, kansallisten viranomaisten on valvottava sen mainontaa ja tarvittaessa rajoitettava tai jopa kiellettävä se. Komissio on täysin tietoinen mahdollisista ristiriidoista kansanterveyteen liittyvien tavoitteiden ja lääketeollisuuden kaupallisten etujen välillä. Koska vastuualueet on jaettu, komissiolle ei kuitenkaan yleensä tiedoteta yksittäisistä mainoskampanjoista jäsenvaltioissa. Tämä koskee myös Novartiksen toteuttamaa Lamisil®-lääkkeen kampanjaa. (1) EYVL L 311, 28.11.2001.